Kamu bisa jelasin ke aku soal Bambang Sudibyo dalam bahasa jawa?

Bambang Sudibyo () iku pulitikus, ékonom, lan akadhemisi Indonésia. Bambang Sudibyo tau njabat dadi Mantri Kauangan ing Kabinèt Persatuan Nasional lan Mantri Pendhidhikan Nasional Indonésia. Sanajan dadi Dhosen Teladan II taun 1989 nanging Bambang Sudibyo nduwé pamikiran pulitik lan tau mèlu ngadegaké parté pulitik (Parté Amanat Nasional). Sanajan mangkono, Bambang Sudibyo ngaku yèn dhèwèké dudu praktisi pulitik.

Bambang Sudibyo iku anak guru agama kang uga duwé profèsi dadi wong tani tembako lan pari ing Temanggung. Bambang Sudibyo iku anak kang kaping lima saka sadulur kang cacahé 11. Bambang Sudibyo sekolah SD ing Temanggung lan nerusaké ing SMP Negeri 2 Temanggung. Sawisé iku, Bambang Sudibyo banjur nutugaké sekolah ing SMA Negeri 1 Temanggung. Nalika taun 1972, nalika umuré 18 taun Bambang Sudibyo banjur lunga menyang Yogyakarta amarga nerusaké sekolahé. Bambang kuliyah ing jurusan Akuntansi Fakultas Ékonomi Universitas Gajah Mada (UGM). Bambang bisa ngrampungaké kuliyahé kanthi gelar S1 lan dadi Sarjana Ékonomi nalika taun 1977. Sawisé iku Bambang ditawani dadi dhosèn UGM, lan wiwit taun 1978 Bambang mulang ing UGM.

Nalika taun 1979, Bambang palakrama karo Retno Sunarminingsih kang asalé saka kulawarga guru. Sawisé palakrama, bojoné dadi dhosèn farmasi ing Universitas Gajah Mada (UGM). Saiki, bojoné njabat dadi salah sijiné Wakil Rektor babagan Panelitèn ing UGM lan duwé gelar profèsor dhoktor. Saka bebrayané iki, Bambang Sudibyo duwé anak kang jenengé Dananta Adi Nugraha lan Harintho Budhi Wibowo.